**ΓΡΑΦΕΙΟΝ ΙΔΕΩΝ**

**H ιδέα για το Γραφείον Ιδεών ήρθε στον κ. Καββαδία** με τον ίδιο ακριβώς τρόπο που έρχονται πάντα όλες οι μεγάλες ιδέες: ξαφνικά και χωρίς να ’χει τίποτα προΰπολογίσει.

**Σε γενικές γραμμές, τα γεγονότα συνέβησαν ως εξής**: **τον περασμένο Σεπτέμβριο**, ο κ. Καββαδίας είχε στείλει, δακτυλογραφημένο με πολλή προσοχή, το μυθιστόρημά του «Περιπέτειες μιας ευαίσθητης καρδιάς» στο διαγωνισμό μυθιστορήματος που είχε προκηρύξει η «Φιλολογική Επιθεώρηση». Και δεν είχε την παραμικρή αμφιβολία πως θα ’παιρνε παμψηφεί το πρώτο βραβείο.

Ακριβώς γιατί ήταν απόλυτα σίγουρος για το βραβείο, πήγε και έφτιαξε **καινούριο κοστούμι, ένα μαύρο με λεπτή άσπρη ρίγα, ειδικά για την περίπτωση**. Θα το ’βαζε για πρώτη φορά το βράδυ που θα δίνανε τα βραβεία, στην ειδική συγκέντρωση που θα γινότανε και που θα ήτανε φιλολογικό αλλά και κοσμικό γεγονός.

Αυτό το καινούριο κοστούμι δεν ήτανε και τόσο απλή υπόθεση για τον κ. Καββαδία. **Τα οικονομικά του ήτανε πολύ ζορισμένα εκείνο τον καιρό**…**αλλά και πότε δεν ήτανε;** **Είχε πατήσει τα 44 και δεν είχε ακόμα στεριώσει σ’ ένα επάγγελμα**. **«Ελεύθερος σκοπευτής της ζωής», συνήθιζε να λέει για τον κ. Καββαδία ο κ. Καββαδίας.**

Για να παραγγείλει λοιπόν το καινούριο κοστούμι ο κ. Καββαδίας, **πάει να πει πως ήτανε 100% βέβαιος για το πρώτο βραβείο που θα ’παιρναν οι «Περιπέτειες μιας ευαίσθητης καρδιάς». Άλλωστε, θα το ’βγαζε και με το παραπάνω το έξοδο με το σεβαστό χρηματικό ποσόν του βραβείου. Χώρια η δόξα.**

Το μυθιστόρημα «Περιπέτειες μιας ευαίσθητης **καρδιάς**» ήταν **η πρώτη ανάμειξη του κ. Καββαδία με τη λογοτεχνία. Η πρώτη αλλά και η τελευταία!** Γιατί ο κ. Καββαδίας δεν πήρε ούτε το πρώτο ούτε το δεύτερο ούτε το τρίτο βραβείο. **Και του έμεινε αμανάτι το καινούριο κοστούμι, αυτό το μαύρο με τη λεπτή άσπρη ρίγα.**

**Πολύ βαριά το πήρε ο κ. Καββαδίας το ζήτημα**. **Στις τόσες άλλες περιπέτειες της ευαίσθητης καρδιάς του — γιατί βέβαια η «ευαίσθητη καρδιά» του μυθιστορήματος ήταν η δική του καρδιά — στις τόσες άλλες περιπέτειες της ευαίσθητης καρδιάς του ήρθε να προστεθεί άλλη μια.**

Το βράδυ της απονομής των βραβείων του διαγωνισμού, ο κ. Καββαδίας, που αλλιώς τα είχε υπολογίσει και αλλιώς του ήρθαν, είχε πολύ μεγάλη στενοχώρια. Στο σπίτι του ήτανε και κάπνιζε συνέχεια, **δεν έλεγε όμως να φύγει με το τσιγάρο η στενοχώρια, ίσια ίσια ολοένα και φούντωνε.** Έβαλε τότε, για πρώτη φορά, το καινούριο κοστούμι και πήγε να πιει κάτι.

Εκεί που καθότανε κι έπινε το ένα κονιάκ πάνω στ’ άλλο, στη γωνιά του μισοσκότεινου μπαρ, είχε και τη «Φιλολογική Επιθεώρηση», το τελευταίο τεύχος, που το πρωί μόλις είχε κυκλοφορήσει με τ’ αποτελέσματα του διαγωνισμού και το πρακτικό της επιτροπής που έκανε λόγο για όλα ανεξαιρέτως τα μυθιστορήματα που είχαν υποβληθεί.

Και με πολλή πίκρα διάβαζε το κομμάτι για το δικό του μυθιστόρημα:

Το μυθιστόρημα του κ. Καββαδία «Περιπέτειες μιας ευαίσθητης καρδιάς» δεν είναι επιτυχημένο. Είναι όμως αναμφισβήτητο πως ο συγγραφεύς του έχει το θείο δώρο των ιδεών. Έχει άφθονες και πράγματι πρωτότυπες ιδέες ο κ. Καββαδίας, **χειμάρρους ιδεών,** και η Επιτροπή θεωρεί χρέος της να υπογραμμίσει το γεγονός.

Λοιπόν, την ώρα που ο κ. Καββαδίας, πίνοντας ολοένα κονιάκ και ανάβοντας το ένα τσιγάρο πάνω στ' άλλο, διάβαζε και ξαναδιάβαζε ολοένα την κρίση της Επιτροπής για τις «Περιπέτειες μιας ευαίσθητης καρδιάς»… λοιπόν, αυτήν ακριβώς την ώρα του ήρθε η ιδέα για το Γραφείον Ιδεών.

Πήγε και ενοίκιασε ένα δωμάτιο **στο ισόγειο της πολυκατοικίας** **Βερανζέρου 30α**, ένα **δωμάτιο αρκετά ευρύχωρο με είσοδο επί της οδού, είχε και τηλέφωνο. Έβαλε και στις εφημερίδες μια αγγελία**:

ΓΡΑΦΕΙOΝ ΙΔΕΩΝ

Διατίθενται ιδέαι επί παντός θέματος ενδιαφέροντος τον άνθρωπον εις την ζωήν του.

Ιδέαι διά την οργάνωσιν οικογενειακών εορτών, καλλιτεχνικών εκδηλώσεων, πανηγυρικών συγκεντρώσεων και πανηγυρικών μνημοσύνων.

Ιδέαι διά την συγγραφήν διαφόρων κειμένων πολιτικού, κοινωνικού και πατριωτικού περιεχομένου.

Ιδέαι διά την συγγραφήν μυθιστορημάτων, θεατρικών έργων, εμμέτρων και μη.

Ιδέαι δι’ αγορεύσεις εις την Βουλήν (και διά κυβερνητικούς βουλευτάς και διά βουλευτάς της αντιπολιτεύσεως).

Άκρα εχεμύθεια.

Βερανζέρου 30α — Τηλ. 51 5550

Ώραι λειτουργίας 9 π.μ. — 9 μ.μ., άνευ διακοπής.

Δε χρειάστηκε να τη δημοσιεύσει πολλές φορές την αγγελία του ο κ. Καββαδίας. Oι πελάτες άρχισαν να περνάνε το κατώφλι του Γραφείου Ιδεών, οι πρώτοι έφεραν δεύτερους, οι δεύτεροι τρίτους. Και όσο πήγαινε, **δυνάμωνε ο ρυθμός της πελατείας.**

Έτσι αξιοποίησε ο κ. Καββαδίας **το «θείο δώρο» των ιδεών**, όχι γράφοντας άλλα μυθιστορήματα αλλά δημιουργώντας το Γραφείον Ιδεών.

**ΑΦΗΓΗΤΗΣ**

* Αφηγείται σε **γ΄ενικό πρόσωπο**.
* **Δε συμμετέχει** ως ήρωας στην ιστορία του.
* **Είναι παντογνώστης** γιατί γνωρίζει και παρακολουθεί τα πάντα, ακόμα και τις σκέψεις και τα συναισθήματα του ήρωά του.
* Κάνει πολλά **ειρωνικά σχόλια** για τον ήρωά του, άρα **δεν είναι αμέτοχος και αντικειμενικός.**

**ΧΑΡΑΚΤΗΡΙΣΜΟΣ ΗΡΩΑ**

**Ο κ. Καββαδίας είναι**: **τυχοδιώκτης, καιροσκόπος**, αναζητά το ευκαιριακό και εύκολο κέρδος με όσο το δυνατό λιγότερο κόπο. Παρά τις αποτυχίες και την αδυναμία του να βρει ένα επάγγελμα, **έχει μεγάλη ιδέα για τον εαυτό του** (Ήτανε 100%... βραβείο, και δεν είχε… το πρώτο βραβείο) **και για την αξία του** (ήταν απόλυτα σίγουρος για το βραβείο). Αρκείται σε φθηνούς εντυπωσιασμούς (επίσημο κοστούμι, αγγελία σε καθαρεύουσα για να δείχνει σοβαρή). Ωραιοποιεί στη φαντασία του την κατάστασή του (ελεύθερος σκοπευτής της ζωής) και **ξεγελά τον εαυτό του – συχνά και τους άλλους – με την αυτοπεποίθησή του.** Όταν η πραγματικότητα ανατρέπει για άλλη μια φορά τα τυχοδιωκτικά και ευκαιριακά του σχέδια, **αποθαρρύνεται για πολύ λίγο**, και γρήγορα **εφευρίσκει νέες προοπτικές** και ιδέες, βρίσκοντας το επάγγελμα που του ταιριάζει και αποκτώντας επαγγελματική επιτυχία. **Λαοπλάνος, αεριτζής, εμπορεύεται το τίποτα, τις ιδέες του**, αυτές που μια ζωή τον οδηγούσαν στην αποτυχία. Από τη στιγμή που είναι διατεθειμένος να πουλά τις ιδέες του εξίσου σε αντιπάλους πολιτικών παρατάξεων, σημαίνει **ότι δεν αναγνωρίζει ιδεολογικούς φραγμούς,** όχι λόγω της ελευθερίας του πνεύματός του, αλλά επειδή **κυνηγά το κέρδος από όπου κι αν προέρχεται**. Άλλωστε, και το ίδιο το κείμενο της διαφήμισης αποτελεί ένδειξη του **καιροσκοπικού και επιφανειακού χαρακτήρα του**, όπου τα πιο ετερόκλητα θέματα και ιδέες αντιμετωπίζονται σαν προϊόντα του σούπερ μάρκετ. **Δεν έχει μόνιμη δουλειά** –,αν και μεγάλος σε ηλικία – όχι γιατί δεν μπορεί, αλλά γιατί λόγω ιδιοσυγκρασίας, δε θέλει να βρει. **Παίρνει μέρος στο διαγωνισμό για το χρηματικό έπαθλο, το εύκολο χρήμα** και όχι γιατί έχει καλλιτεχνικές αναζητήσεις. Δεν επιδιώκει να ασχοληθεί με τίποτα σοβαρό, αλλά καιροφυλακτεί για ευκαιρίες που θα του φέρουν κέρδος με εύκολο τρόπο. Άρα δεν ευθύνεται η ανεργία για τον τυχοδιωκτισμό του, αλλά ο χαρακτήρας του, η κοσμοθεωρία του. Έχει **υπερεκτιμημένη ιδέα για τον εαυτό του, αυτοθεωρείται ευαίσθητος, ωστόσο δε διστάζει να εμπορεύεται ιδέες και συναισθήματα.** **Είναι βέβαια έξυπνος, εφευρετικός, επινοητικός.** Ο τρόπος, όμως, με τον οποίο διαχειρίζεται αυτά τα προτερήματα της προσωπικότητάς του, δείχνει **έλλειψη ουσίας και σοβαρότητας**.

**Η προσωπικότητα του κ. Καββαδία**

Ο κ. Καββαδίας είναι ένας άνθρωπος με **υπερβολική αλλά χωρίς αντίκρισμα αυτοπεποίθηση,** που φτάνει στα όρια της **νοσηρής έπαρσης** - αυτό ακριβώς που δηλώνει η λέξη **ξιπασμένος**. Τον διακρίνει μια **αδικαιολόγητη αυτοεκτίμηση**, που τον οδηγεί στην **υπερβολική εκτίμηση του λογοτεχνικού του ταλέντου και στην αλαζονεία για το έργο του**, με αποτέλεσμα να πλάσει μια πραγματικότητα καθόλου ρεαλιστική *(Και δεν είχε την παραμικρή αμφιβολία πως θα 'παιρνε παμ­ψηφεί το πρώτο βραβείο — ήταν απόλυτα σίγουρος για το βραβείο).*Είναι επίσης **ευφάνταστος** (ζει με τη φαντασία του το κοσμικό γεγονός, στο οποίο θα είναι πρωταγωνιστής), **ματαιόδοξος** (ράβει καινούριο κουστούμι για τη βραδιά της απονομής των βραβείων) και **φιλόδοξος,** αφού εκτός από τα χρήματα, τον ενδιαφέρει και η δόξα *[Χώρια η δόξα).*Κατά τα άλλα, είναι ένας **ανεύθυνος άνθρωπος, ανεπάγγελτος**, που έχει βολέψει τον τυχοδιωκτισμό του πίσω από τον αυτοχαρακτηρισμό *«ελεύθερος σκοπευτής της ζωής».***Έχει μόνιμο οικονομικό πρόβλημα** *(Τα οικονομικά του ήτανε πολύ ζορισμένα εκείνο τον καιρό... αλλά και πότε δεν ήτανε;)*και **δεν έχει κάνει καμιά προκοπή στη ζωή του *(****Είχε πατήσει τα 44 και δεν είχε ακόμα στεριώσει σ'ένα επάγγελμα).*Ωστόσο είναι και **ευαίσθητος**, αφού το μυθιστόρημα του είχε ως θέμα τις περιπέτειες της δικής του ευαίσθητης καρδιάς. Εξάλλου η ευαισθησία του αποδεικνύεται και από το γεγονός ότι το ζήτημα της αποτυχίας του *Πολύ βαριά το πήρε:*απομονώθηκε, έπεσε σε κατάθλιψη, «έπινε και κάπνιζε συνέχεια».

—        Στη συνέχεια όμως αποδεικνύεται ότι είναι **επιτήδειος:** αξιοποιεί τη διαπίστωση της Επιτροπής ότι έχει άφθονες και πρωτότυπες ιδέες, εμπορευματοποιεί «το θείο δώρο των ιδεών» και δραστηριοποιείται σε έναν τομέα εργασίας πρωτότυπο και, όπως αποδεικνύεται, κερδοφόρο. Είναι και αυτός **ένας τυχοδιώκτης**, που στήνει μια ευκαιριακή δουλειά και προσπαθεί να πλουτίσει χωρίς μόχθο, εκμεταλλευόμενος μιαν ανάγκη στην αγορά και πουλώντας ένα αγαθό σημαντικό, τις πολύτιμες ιδέες του, σε μια εποχή που χαρακτηρίζεται από *ένδεια ιδεών*

**Συναισθήματα κ**. **Καββαδία**

**πριν και μετά την ανακοίνωση των αποτελεσμάτων του διαγωνισμού:**

**πριν:** αισιόδοξα και πανηγυρικά. Περιμένει με χαρά, αδημονία και ενθουσιασμό την επικείμενη βράβευσή του. Ονειρεύεται τη στιγμή του θριάμβου του, οπότε θα αποσπάσει και το χρηματικό έπαθλο και τη δόξα. Έχει την ψυχολογία του νικητή.

**Μετά:** η πραγματικότητα τον διαψεύδει, πληγώνεται, καταρρακώνεται. Η ευαίσθητη καρδιά του το «πήρε πολύ βαριά το ζήτημα», καταφεύγει σε ένα μπαρ όπου «με πολλή πίκρα» διαβάζει ξανά και ξανά την κριτική για το έργο του, καπνίζοντας και πίνοντας ασταμάτητα.

**Ειρωνεία**:

**Καταστασιακή ειρωνεία:**

1. ο άνεργος και αποτυχημένος ήρωας προβάλλεται ως κύριος,

2. πιστεύει ότι το πρώτο – και όπως φάνηκε και τελευταίο – μυθιστόρημά του θα πάρει «χωρίς την παραμικρή αμφιβολία… παμψηφεί το πρώτο βραβείο»,

3. η προκαταβολική αγορά του κουστουμιού της βράβευσης και το γεγονός ότι αυτό μένει τελικά αμανάτι,

4. στις αποτυχίες μιας ευαίσθητης καρδιάς ήρθε να προστεθεί άλλη μια,

5. ο ήρωας επινοεί τη «φαεινή ιδέα» του μεταξύ ποτού και τσιγάρου, σε ένα μισοσκότεινο μπαρ υπό την επήρεια αλκοόλ,

 6. η επαγγελματική επιτυχία ενός αποτυχημένου ήρωα στηρίζεται στην ένδεια ιδεών μιας ανίδεης κοινωνίας (στην πολιτική και τη λογοτεχνία).

**Λεκτική ειρωνεία:** «Ελεύθερος σκοπευτής… ο κ. Καββαδίας», «Γιατί ο κ. Καββαδίας… τρίτο βραβείο», «Έτσι αξιοποίησε… Γραφείον Ιδεών», «Και του έμεινε αμανάτι… ρίγα».

**Η επανάληψη λέξεων και φράσεων** χρησιμοποιείται συχνά για ειρωνεία (μαύρο με λεπτή άσπρη ρίγα, ευαίσθητη καρδιά),

όπως και η **χρήση της καθαρεύουσας στο κείμενο της αγγελίας**, που παραπέμπει στη σοβαρότητα του Γραφείου!

Τέλος, **το κείμενο της αγγελίας** αποτελεί από μόνο του ένα ειρωνικό σχόλιο για την ποιότητα της κοινωνίας που παράγει φαινόμενα σαν το Γραφείον Ιδεών.

 Από τη στιγμή που οι πολιτικοί και οι λογοτέχνες εμφανίζονται ως «δυνάμει πελάτες», υπονοείται ότι η πολιτική και πνευματική ηγεσία του τόπου έχει χάσει τη δημιουργική έμπνευσή της, με αποτέλεσμα η κοινωνία αυτή, που αδυνατεί πλέον να παράγει ιδέες, να ευνοεί την εμφάνιση ανθρώπων σαν τον κ. Καββαδία. Έτσι, ενώ μέχρι αυτό το σημείο του διηγήματος **η ειρωνεία απευθυνόταν στον τυχάρπαστο ήρωα, στο εξής σαρκάζει γενικότερα την κατάντια της κοινωνίας**.

**Ειρωνικός τόνος του διηγήματος:** στηλιτεύει τη συμπεριφορά ενός συγκεκριμένου ανθρώπινου χαρακτήρα (επιπόλαιος τυχοδιώκτης)

Αξίζει να επισημανθεί **ο λεπτός ειρωνικός τόνος** που διαπερνά το απόσπασμα και εντοπίζεται όχι μόνο στα σχόλια του αφηγητή για τον ήρωα (τον αποκαλεί κ. Καββαδία, τονίζει τις περιπέτειες της «ευαίσθητης καρδιάς του» κ.λπ.), αλλά και στον έμμεσο σχολιασμό που κάνει για τους κύκλους ανθρώπων του πνεύματος και της πολιτικής, οι οποίοι είναι οι «εν δυνάμει» αγοραστές των ιδεών του.

**Η γραφή του Αντ. Σαμαράκη** στο διήγημα αυτό είναι απλή, λιτή, με σύντομες και αστόλιστες φράσεις. Η αφήγηση, αντικειμενική και ρεαλιστική, περιορίζεται στην καταγραφή του θέματος χωρίς συναισθηματισμούς και αδικαίωτους καλλωπισμούς.

**Αφήγηση- Αφηγητής**

Χρόνος : «τον περασμένο Σεπτέμβριο» ( δεν προσδιορίζεται επακριβώς)

Χώρος : Αθήνα ( “Βερανζέρου30″)

Αφηγητής : δεν μετέχει στην ιστορία ( ετεροδιηγητικός)

Αφήγηση : κύρια αφήγηση ( πρώτη και τελευταία παράγραφος ) , τα ενδιάμεσα γεγονότα = αναδρομική αφήγηση

**Δομή: Ενότητες**

Α) «Η ιδέα … Χώρια η δόξα» : Η υπερεκτίμηση των δυνατοτήτων του μέσα από τη σιγουριά της βράβευσης.

Β) «Το μυθιστόρημα… να υπογραμμίσει το γεγονός» : Η απογοήτευση του κ. Καββαδία από τη διάψευση των προσδοκιών του.

Γ) «Λοιπόν, την ώρα … το Γραφείο Ιδεών»: Η αξιοποίηση του «χαρίσματος» του κ. Καββαδία με τη δημιουργία του «Γραφείου Ιδεών»